LESZ VÁLASZTÁS IRAKBAN?
Az ENSZ szakértőket küld Irakba, hogy segítsenek kimozdítani a holtpontról a hatalom átadásáról folyó tárgyalásokat -...
Az ENSZ szakértőket küld Irakba, hogy segítsenek kimozdítani a holtpontról a hatalom átadásáról folyó tárgyalásokat - jelentette be kedden Párizsban Kofi Annan, a szervezet főtitkára. Tavaly októberig gyakorlatilag minden ENSZ-alkalmazott elhagyta Irakot, miután augusztusban 22 halálos áldozatot követelő bombatámadás érte a szervezet bagdadi központját. Az Irak lakosságának 60 százalékát kitevő síiták szellemi vezére, Ali al-Szisztani ajatollah közvetlen választást követel. Az USA álláspontját rugalmasabbá teheti, hogy a múlt héten az eddigi legsúlyosabb kétség merült föl, valóban voltak-e Irakban tömegpusztító fegyverek, amire hivatkozva indult meg a háború Irak ellen. "Nem hiszem, hogy léteznek" - jelentette ki vasárnap a feltételezett tiltott fegyverekről David Kay, a tömegpusztító fegyverek után kutató, 1400 fős amerikai különítmény nemrég lemondott vezetője. Colin Powell külügyminiszter kijelentette: még nem tudja, Kaynek van-e igaza vagy neki volt, amikor tavaly a Biztonsági Tanács előtt látványos, képekkel illusztrált beszédben számolt be az iraki tömegpusztító fegyverekről.